賦程伯禹給事漫吾亭一首
作者：劉一止
朝代：宋

paragraphs: 道州固傷時，晚歲吾山溪。
彼物何曾爭，我自分兩畦。
宣州絕代賢，雅志蘇羣黎。
胸次包峥嶸，不肯去角圭。
何從得漫名，正恐亦偶題。
渺觀身世空，萬境俱一齊。
浪云出處殊，不悟東自西。
向來功名轍，復入山水蹊。
公今持左符，早晚朝金閨。
生賢出世間，渠能絕攀躋。
要須了此心，泛應忘高低。
昔我蓋已漫，今我亦非迷。